 NA RICHARD MUNGUTI WAKILI ameshtakiwa kumtapeli mteja Sh26 milioni akisema zilikuwa ada ya kuwasilisha stakabadhi za kumwezeha kujitetea kwenye kesi lakini mlalamishi akagundua baadaye kwamba hiyo ilikuwa ni ‘kesi hewa’. David Chege Mboche alikabiliwa na shtaka la kumpora Bi Marriane Kamau Sh26,075,000 akimdanganya zilikuwa za kumtetea katika ‘kesi inayoendelea’ katika Mahakama Kuu ya Milimani, Nairobi. Alipofikishwa mbele ya hakimu mkazi Ben Marl Ekhubi katika mahakama ya Milimani, Mboche alikanusha shtaka dhidi yake na kuomba aachiliwe kwa dhamana isiyo ya kiwango cha juu. “Mimi ni wakIli na afisa wa hii mahakama. Naomba niachiliwe kwa dhamana isiyo ya kiwango cha juu. Sitatoroka bali nitakuwa mtiifu kwa masharti nitakayopewa,” Mboche alimsihi hakimu. Mshtakiwa pia alieleza mahakama kwamba anaugua na hakimu anafaa kuzingatia afya yake akiamua ombi lake la dhamana. Lakini kiongozi wa mashtaka Bi Virginia Kariuki hakupinga ombi hilo la wakili Mboche ila aliiomba mahakama imwachilie kwa masharti makali. Pamoja na hayo, Bi Kariuki alimweleza hakimu wakili huyo anakabiliwa na kesi nyingine mbili sawa na hii ya sasa ya kumlaghai Bi Kamau kitita cha pesa nyingi. “Naomba mahakama itilie maanani mshtakiwa (wakili David Mboche) ameshtakiwa katika kesi nyingine sawa na hii za ulaghai. Ana mazoea ya kutekeleza uhalifu kila anapoachiliwa kwa dhamana. Naomba korti imwachilie kwa masharti makali,” Bi Kariuki alimsihi hakimu. Badala ya kumwachilia kwa dhamana, Bi Ekhubi aliagiza mshtakiwa azuiliwe katika kituo cha polisi cha Capitol Hill kuhojiwa na maafisa wa idara ya urekebishaji tabia kubaini ukweli wa madai mshtakiwa anakabiliwa na kesi nyingine na yuko na mazoea ya kutenda uhalifu kila anapoachiliwa kwa dhamana. Akitoa uamuzi Bw Ekhubi alinena: “Utazuiliwa katika kituo cha Polisi cha Capitol Hill hadi Jumatano (Agosti 16, 2023) maafisa wa urekebishaji tabia wa kuhoji na kuwasilisha ripoti yako kortini kabla ya uamuzi kutolewa ikiwa utaachiliwa kwa dhamana au la.” Mshtakiwa alisindikizwa hadi kituo cha polisi cha Capitol Hill kusubiri mahojiano na maafisa wa idara ya urekebishaji tabia. Mboche alikabiliwa na mashtaka mawili ya kupokea pesa kwa njia ya undanganyifu na kula njama za kutekeleza uhalifu. Shtaka la kwanza lilisema kati ya Februari 1, 2022 na Julai 30, 2023, mahala pasipojulikana humu nchini Kenya akishirikiana na mtu mwingine, ambaye hajafikishwa kortini, alimlaghai Bi Kamau Sh26,075,000 akisema alikuwa anamtetea katika kesi ambayo haikuwa katika mahakama ya Milimani. Hakimu alielezwa kwamba mshtakiwa alimdanganya mlalamishi alikuwa anamwakilisha katika kesi hiyo hewa. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  